II. STEPHANI VIII PRIVILEGIUM PRO PARTHENONE S. MARIAE BUXERIENSI.  (Anno 941.)   Monasterii Buxeriensis, a Gauslino, abbate Tullensi, conditi, privilegia et possessiones confirmat.  [Apud D. Calmet,  Histoire de Lorraine,  Preuves col. 350.]
Author: Stephanus VIII

STEPHANUS episcopus, servus servorum Dei, dilectissimae filiae ROTHILDAE abbatissae ex monasterio sanctae Dei genitricis Mariae, quod est situm in episcopio Leuchorum, in monte qui est super villam quae dicitur Buxerias.

Quia omnipotens Deus peculiariter decrevit coadunare et adunare et ordinare Ecclesiam suam per gloriosissimos apostolorum principes Petrum et Paulum, oportet ut omnes posteri eorum quibus eadem sollicitudo imposita est, ubicunque opportunitas exigit, munimentum apostolicae auctoritatis impendamus, quod nos licet indigni tanto officio, tamen solliciti de omnium fidelium salute, pro viribus implere desideramus, quatenus cum ad rationem reddendam venerimus, judicem securi videamus. Cognoscentes igitur per venerabilem abbatem Archembaldum, cum quanto studio dulcissimus frater noster Gauzlinus Leuchorum episcopus, Ecclesiam suam in omni ordine religionis fundare et exaltare laborat, maternis visceribus gratulamur, et ut prospere proficiat, Domini clementiam exoramus. Unde sicut ipse postulavit, libentissime ex auctoritate sancti Petri apostoli et nostra decrevimus corroborandum quidquid ipse post se de suis monasteriis observandum censuit. Quapropter committimus tibi, filia Rothildis, tuisque successoribus, puellarum locum, quem ipse praefatus charissimus frater noster episcopus totum construxit, cum officinis congruentibus, in proclivio montis super villa quae dicitur Buxerias, dicatum in honore sanctae Dei genitricis Mariae, et eleemosynam omnium Christianorum, ad tuendum et regendum et gubernandum secundum regulam sancti Benedicti, et institutiones sanctorum Patrum, quatenus religiose conversando lucrum animarum Deo ibi acquiratis, et debitas horas die noctuque persolvatis. Ut autem hoc hilari mente perficiatis, concedimus vobis cum consensu omnium fidelium sanctae Romanae sedis, quidquid idem episcopus dedit, id est, ecclesiam S. Martini cum omni integritate, et quidquid in ipsa villa sanctus Stephanus habere noscitur. Ecclesiam quoque de Sasiriaco cum omnibus appenditiis, et alodium Hersendis. Concedimus quoque vobis ecclesiam quam Berhardus primicerius in Giruni villa in comitatu Bedensi super fluvium Mosam, praedicto contulit loco, et quidquid ad ea pertinet, et vineam quamdam quam idem dedit in monte Barrisno, in comitatu Tullensi; quidquid etiam ab ipso episcopo datum est in locis aliis, vel dandum est quolibet modo ab aliis eidem loco, absque ulla contradictione perenniter possideatis. Obsecramus denique gloriosam pietatem praedicti pontificis, ut quia nescit quod futurum est post eum, ne refrigeretur a miseratione illius loci. Contestamur etiam per ineffabilem charitatem omnes . . . . . . comites, abbates, et omnes patriae illius cives, tam praesentes quam futuros, ut eumdem locum pro Dei amore sustineant, et suis donationibus augeant et hanc nostram institutionem semper illibatam custodiant; cunctos vero de qualicunque ordine vel gradu, qualiscunque persona sit qui contra hoc apostolicae institutionis privilegium venire tentaverit, aut monasterium oppresserit per praesentiam suam, vel res earum laeserit, aut quiescere non permiserit, usque in diem judicii excommunicamus; et quicunque adjutores exstiterint, hos, quantum apostolica potestas indulserit, absolutos esse decernimus. Per singulos autem annos pontifici Leuchorum in missa Purificationis sanctae Mariae cereus duarum librarum persolvatur. Ut autem interim inviolabiliter custodiantur quae in hoc privilegio scripta sunt, sigillo nostro subterfirmare jussimus. Bene valete. Scriptum per manum Stephani scriniarii sanctae Romanae Ecclesiae, in mense Decembri, indictione quinta decima. Datum per manum Nicolai primicerii apostolicae sedis in nomine Domini nostri Jesu Christi, anno Deo propitio pontificatus domini nostri Stephani summi pontificis, et universalis papae in sacratissima sede beati Petri apostolorum primi in mense Decembri, indictione quinta decima.